
Kan man bli norsk?

Unge med opphav fra ikke-vestlige innvandrergrupper opplever at de ikke kan få bli norske, de forblir annerledes. Har man en mørk hudfarge, en fremmed kulturbakgrunn eller et utenlandsk navn, så er det ikke enkelt å bli fullt ut norsk, skriver Annick Prieur. Hun underviser i sosiologi ved Aalborg Universitet og har arbeidet med norske innvandrerspørsmål.

ANNICK PRIEUR 

DET ER ET ORDTAK PÅ URDU som sier at du skal aldri stå på to båter, for så faller du bare i vannet. Hvis jeg skulle bli helt norsk, gifte meg norsk og sånn, og det gikk galt, så ville jeg stå uten noe. For jeg kan aldri bli helt akseptert her, på grunn av hudfargen min. Men litt norsk må man bli, og ikke gjøre som søstrene mine som ikke fikk noen utdannelse", sier Kiran. Men hvorfor kan hun ikke, eller vil hun ikke, gå helt om bord i den norske båten? 

Jeg skriver dette ut fra intervjuer med 52 unge mennesker med familiebakgrunn fra Tyrkia, Pakistan, Vietnam og noen andre land utenfor den industrialiserte verden. De har hatt det meste av oppveksten i Norge. 

Tidligere hadde jeg nok en ureflektert idé om at jo lenger et menneske har vært i Norge, jo mer preget vil det være blitt av sine omgivelser. Men mange av de unge fortalte om en bevegelse de hadde vært igjennom i retning av sterkere tilknytning til foreldrenes etniske gruppe og svakere tilknytning til det norske. De hadde vokst opp med norske lekekamerater, uten å føle seg annerledes enn norske barn, men utviklet i løpet av tenårene en stadig sterkere tilhørighet til foreldrenes etniske gruppe. Og i tyveårene hadde de nesten utelukkende kontakt med andre med samme etniske bakgrunn. 

FLERE JENTER fra innvandrerfamilier fortalte at de i tenårene opplevde en økende avstand til andre jenter fordi de selv ble holdt så strengt hjemme, og andre jenter ikke forsto at de godtok foreldrenes strenge regler. Eller at de ikke var like interessert i forelskelser, fester og drikking som de selv var. Kinesiskfødte Li sier: "Jeg har liksom alltid trodd at norsk og kinesisk er det samme, men nå i det siste har jeg funnet ut at jeg trenger det kinesiske miljøet mer. Vi forstår hverandre bedre". 

Når hun, 20 år gammel, ikke kunne være med ut på byen, sa de norske venninnene "herregud, hvor gammel er du?". De kinesiske venninnene forstår henne. Om kjæreste sier hun: "Jeg har alltid trodd at bare jeg er glad i ham og han er glad i meg, så gjør det ikke noe om han er en kinesisk, norsk eller pakistansk, liksom. Men nå i det siste har jeg begynt å tenke, kanskje jeg vil foretrekke en kinesisk som har samme bakgrunn". Det vil være lettere med en som forstår at hun ikke kan overnatte hos ham, og derfor ikke presser. 

Her er det store forskjeller, men det ser ut til at jentene som regel godtar foreldrenes strenge regler. De vil kanskje tøye dem litt, men ikke så mye. Brødrene deres har vanligvis større frihet, men ofte hentes de inn igjen gjennom et press på dem for å gifte seg tidlig, og de befinner seg så brått i en helt annen livssituasjon enn sine norske venner. Denne forskjellen i kjønnskultur er én kilde til avstand mellom unge med innvandringsbakgrunn og andre unge i Norge. En annen kilde til avstand er at unge med innvandringsbakgrunn opplever at de ikke kan få bli norske, de stemples som annerledes og minnes til stadighet om denne annerledesheten. For har man en mørk hudfarge, en aksent eller et utenlandsk navn, så er det ikke fritt frem å bli norsk. 

Tariq sier: "Vi føler oss ikke hjemme i Norge, sånn er det bare. Du blir ikke akseptert her". Jeg ble overrasket, fordi han umiddelbart virket så velintegrert og veltilpasset, med flytende norsk, høyere utdannelse og selvsikker væremåte. Så ga han meg en lang serie eksempler på trakasseringer og jobbdiskriminering osv. Alt fra å miste en jobb når arbeidsgiveren hører navnet hans, ikke bli invitert til en klassefest, få ketchup helt i sengen under militærtjeneste til å bli stoppet av politiet stadig vekk. 

En konsekvens av erkjennelsen av at han aldri kan bli helt akseptert i Norge er at han nå regner med at han kommer til å gifte seg pakistansk. Han sier han er analfabet i Pakistan, og er flau over at han ikke kan lese og skrive urdu og snakker det gebrokkent. En storebror har vært i samme situasjon, men nå har han og hans nyankomne kone bestemt seg for at de vil snakke urdu med barna, og det er kona som nå lærer broren hans å lese og skrive. Kanskje får også Tariqs barn en sterkere tilknytning til Pakistan enn det han selv har hatt. 

JACK ER FØDT I NORGE av norsk mor, og han kan, som han sier, både gå på ski og spise grøt. Men fra faren har han arvet svart hud. Han forteller hva det har betydd for ham: "Som at man blir tiltalt som "neger". Det tror jeg sier alt. Sånn har det alltid vært. Og selv om det også kommer positive assosiasjoner ut av det, sånn som da jeg spilte fotball da jeg var 12-13 år. Da skulle vi spille mot et annet lag, og så sier de til det andre laget "vi kommer til å slå dere for vi har en neger". 

I tenårene blir han interessert i musikk, og vender seg mot amerikansk hip-hop. Han velger tøy designet av en svart designer, går og ser filmer laget av en svart regissør om islam i USA - og føler en dyp tilknytning til det han kaller "svart kultur", han sier det er den kulturen som kan gi ham "stolthet og nasjonalfølelse" og til og med en tåre i øyekroken, mens Bjørnson og norsk nasjonalromantikk ikke vekker følelser i ham. Tariq og Jack har ikke vært utsatt for et press mot fornorsking fra det norske samfunnet, men tvert imot opplevd et press mot å være ikke-norske, et press som har forsterket andre identiteter, fordi hudfargen gjør at de ikke blir akseptert som norske. 

Et demokratisk samfunn bør gi individer størst mulig frihet til å utforme sine identiteter. Men det vil være naivt å tro at individene regulerer dette selv. Samfunnet er med på å forme de identiteter unge med innvandrerbakgrunn utvikler gjennom de fortolkninger de møter av den hudfargen, det navnet, den aksenten eller den religionen de har. Stemplene møter man når man ikke får en jobb utelukkende fordi etternavnet lød så fremmed, eller når man ikke kan få ha en dyr sykkel i fred for politiet - fordi en mørkhudet og langhåret 20-årig mann for politiet ser ut som en som stjeler slike sykler, ikke en som eier dem. 

Deres identiteter påvirkes også når en skolerådgiver automatisk sender alle mørke barn i yrkesfaglige retninger, eller når barn av innvandrere samles i bestemte strøk av byen og på bestemte skoler. Videre ligger det en sterk påvirkning av identiteter i statens kategorisering av mennesker, som flyktninger eller ikke, som berettiget til oppholdstillatelse eller norsk statsborgerskap eller ikke. Antagelig har langt de fleste barn av innvandrere fra land utenfor Europa flere forskjellige typer av slike erfaringer med kategorisering og stempling, og det har nødvendigvis konsekvenser for deres identiteter. 

NÅR DISSE ERFARINGENE BEARBEIDES av de unge selv, finner de en rekke forskjellige løsninger, men felles for de fleste av disse løsningene er at de innebærer en forsterkning av en identitet som annerledes, og avstand til jevnaldrende av rent norsk opprinnelse. I Norge finnes det grupper av mennesker som særlig på grunn av sitt utseende gjør en rekke erfaringer som får mange av dem til å føle at de ikke hører til i Norge, og derfor til å søke andre identifiseringer, enten til foreldrenes etniske gruppe eller til andre kategorier, som "svarte", muslimer eller noe annet. Avstanden mellom etniske grupper skyldes til dels beslutninger foretatt av innvandrerforeldre eller handlinger foretatt av klassekamerater i skolen osv. Slike forhold er vanskelige å styre fra politisk side. 

Men boligsegregasjon og ressursfordeling sammen med et kulturelt og politisk klima, som særlig formes av politikere og medier, spiller også inn. Norge har mindre boligsegregasjon enn Sverige, og mindre offentlig innvandrerhets enn Danmark, og foreløpig er nok også utviklingen av alternative identiteter ikke fullt så fremtredende for unge med innvandrerbakgrunn her som i våre naboland. Men det er en viktig samfunnsoppgave å sørge for at polariseringen etter etnisitet ikke blir sterkere enn den allerede er, da den vil representere et betydelig demokratisk problem.

Dette er en artikkel fra www.aftenposten.no.
Oppdatert: 07. juni 2004 kl.00:01
Adressen til denne artikkelen er: http://www.aftenposten.no/meninger/kronikker/article803862.ece 

Kjæledyr gir bedre helse

”Ta to hodepinetabletter og få deg et kjæledyr snarest!” Kanskje blir det slik framtidens resept lyder? Flere studier viser at kjæledyr har mange helsebringende fordeler for mennesker. 

Silje Stavik

Kjæledyr gir lavere blodtrykk og mindre plager med angst og depresjon. De som er operert, kommer seg raskere på beina igjen hvis de har et kjæledyr. Enker med katt har bedre helse de første årene etter at de mistet sin livsledsager, enn de som ikke har katt. 

- Det er ikke innbilning at ”Fido” har helsemessige fordeler. Hunden kan bokstavelig talt kalles menneskes beste venn. Vi har i mange år visst at det å ha kjæledyr har mange fordeler, men ingen vet hvorfor, sier dr. Bonnie Beaver som er spesialist på dyrs væremåter og forhold mellom dyr og mennesker ved Universitetet i Texas, USA. 

Her er helsefordelene:
Studiene over helsefordelene med kjæledyr er mange og viser også at:

- Eldre som har hund går sjeldnere til lege. I en studie av 100 pasienter som daglig tok medisiner, gikk hundeeierne sjeldnere til lege enn de som ikke hadde hund. 

- Kjæledyreiere har lavere blodtrykk. En studie viser blant annet at kun 10 minutters samvær med et kjæledyr senker blodtrykket. 

- Kjæledyrholdere har lavere fettinnhold i blodet, med lavere triglyseridnivå og lavere kolesterol. 

- Kjæledyrholdere er i bedre fysisk form på grunn av at de går turer eller trener, det gjelder særlig dem som har hest eller hund. 

- I en undersøkelse rapporterte 70 prosent av familiene at familiegleden økte etter at de skaffet seg kjæledyr. 

- Barn som bor sammen med dyr det første leveåret, har mindre risiko for astma og allergi. 

- Barn med autisme er mer sosiale hvis de eier et kjæledyr. 

- Å eie et kjæledyr – spesielt hund - hjelper barn som opplever alvorlig sykdom eller død hos en av foreldrene. Barna tilpasser seg situasjonen bedre. 

- Kjæledyr gjør at eieren kjenner seg mindre isolert og ensom. 

- Å ha kjæledyr reduserer risikoen for dødelig hjerteinfarkt med tre prosent. 

- Kjæledyr gir barn en positiv selvfølelse. 

- Barn som har kjæledyr er oftere med i sport og hobbyaktiviteter, klubber og kor. 

- Aidspasienter som har kjæledyr kjenner seg mindre deprimert og stresset enn Aidspasienter som ikke har kjæledyr. 

Individuelt
- Vi forstår ikke helt hvorfor kjæledyr får oss til å føle oss bedre, og i noen tilfeller forlenger livet vårt, sier Beaver. Det finnes mange former for relasjoner mellom dyr og mennesker. Noen er gode, andre er ikke så gode. Det er forskjellig hvilket utbytte et menneske har av å ha et dyr. Det kommer helt an på hva slags mennesketype du er, og i hvilken livsfase du er, sier han.

Mozon, 07.11.01

Slår ihjel hunder før OL

(VG Nett) Ifølge den svenske organisasjonen Djurens Rätt blir hunder i Kina slått ihjel med kjepper før OL.

Av Jørgen Lyngvær 

De kinesiske myndighetene forbereder seg på de olympiske lekene i 2008. Som en del av oppryddingsarbeidet før OL blir gater pyntet opp for de kommende gjestene. 

Men ikke alle oppryddingsprosessene er like hyggelige. Ifølge den svenske dyrevernsorganisasjonen Djurens Rätt blir hunder slått ihjel med kjepper i gatene. 

Rabies
Det finnes flere hundretusen løshunder i Kina og mange av dem er rabies-smittet. Derfor er det ingen som vil ta hånd om hundene og nå blir mange av dem altså slått ihjel på bestialsk vis. 

Per-Anders Svärd i Djurens Rätt oppfordrer idrettsstjerner til å boikotte OL i Peking. 
- Sportsstjernene må forstå at overgrepene skjer i deres navn. Hadde det ikke vært for OL ville dette aldri ha skjedd, sier Svärd. 

Burde kastreres
Det internasjonale nyhetsbyrået AP har sendt ut flere bilder som viser hvordan menn med store stokker går til angrep på løshundene.

- Etter at hundene er slått i hel blir de kjørt til søppeldynga. Det finnes helt klart bedre alternativer, hundene kunne for eksempel blitt kastrerte, sier Svärd. 

VG NETT 01.05.2006 



